Ευρωπαϊκό Πινγκ Πονγκ Προολυμπιακό: Κόντρα στον Σλοβάκο Πίστεϊ ο Γκιώνης [pics] - Sports3\nΤα τέσσερα ολυμπιακά εισιτήρια για το Τόκιο- δύο σε γυναίκες και δύο σε άνδρες- από το Προολυμπιακό τουρνουά της Ευρώπης δόθηκαν. Στην πρώτη ενότητα της 4ης και προτελευταίας ημέρας των αγώνων στο Γκιμαράες έγιναν οι καθοριστικοί ημιτελικοί στο 2ο στάδιο, από τους οποίους δόθηκαν από δύο «εισιτήρια» σε άνδρες και γυναίκες για το μεγαλύτερο αθλητικό ραντεβού του πλανήτη. Τα δύο από αυτά τα κατέκτησε η Γαλλία. Στους άνδρες πανηγύρισαν την πρόκριση ο πολιτογραφημένος Ουκρανός Κου Λέι και ο Ισπανός Αλβάρο Ρόμπλες. Στις γυναίκες η Πριτίκα Παβάντε και η Γιουάν Τζια Ναν από τη Γαλλία.\nΟ Γκιώνης κόντρα στον Σλοβάκο\nΟι ηττημένοι των ημιτελικών μαζί με όλους όσοι είχαν χάσει στους προηγούμενους γύρους του 2ου σταδίου θα συνεχίσουν αργότερα σε νέο ταμπλό στο στάδιο 3 για τρεις ακόμη προκρίσεις στους άνδρες και δύο στις γυναίκες. Μεταξύ αυτών είναι και ο Παναγιώτης Γκιώνης, ο οποίος θα διεκδικήσει την πρόκριση στους 5ους Ολυμπιακούς Αγώνες της καριέρας του στην τελευταία φάση του τουρνουά, μετά την ήττα του από τον Ρόμπλες. Η κλήρωση που έγινε το μεσημέρι τον έστειλε απέναντι στον Σλοβάκο Λούμπομιρ Πίστεϊ. Για τη 16άδα του ταμπλό ο αγώνας, θα γίνει στο τραπέζι 1 απόψε στις 21:55 Ελλάδας και θα μεταδοθεί απευθείας στο διαδίκτυο.\nΟ συναρπαστικότερος και πιο θεαματικός αγώνας της 4άδας στο European Olympic Singles Qualification έγινε στους άνδρες μεταξύ του Αλβάρο Ρόμπλες και του νεαρού Βλαντιμίρ Σιντορένκο με τελικό νικητή τον Ισπανό με 4-3 σετ στα …βάθη της παράτασης (9-11, 12-10, 14-12, 8-11, 9-11, 11-3, 17-15). Ο Ρόμπλες θυμίζουμε είχε αρχίσει με ήττα στα γκρουπ (από τον Λευκορώσο Κάνιν, ο οποίος στη συνέχεια νίκησε και τον δικό μας Γιάννη Σγουρόπουλο) και μετά ήταν …άψογος καταφέρνοντας νίκες εναντίον των Σγουρόπουλου και Γκιώνη.\nΝωρίτερα, ο Κου Λέι ξεπέρασε έναν άλλον πολύ βελτιωμένο νεαρό αθλητή, τον Ράρες Σίπος. Έκανε ιδανική αρχή προηγήθηκε με 3-0 σετ και τελικά κατέβαλλε τον Ρουμάνο με 4-2 (11-9, 11-7, 11-8, 4-11, 5-11, 11-6).\nΣτις γυναίκες πήγαν στη Γαλλία και οι δύο πρώτες προκρίσεις από το Ευρωπαϊκό Προολυμπιακό. Τις κατέκτησε με την Πριτίκα Παβάντε και τη Γιουάν Τζια Ναν. Η Παβάντε, που δεν έχει κλείσει ακόμη τα 17 της χρόνια, ολοκλήρωσε θριαμβευτική πορεία με 7 νίκες κι αφού τοποθετήθηκε αρχικά σε όμιλο από την 4η σειρά των seeding. Στον καθοριστικό ημιτελικό στο 2ο στάδιο ξεπέρασε τη Ρωσίδα Γιάνα Νόσκοβα (νούμερο 3 στο τουρνουά) με 4-1 σετ (11-5, 11-7, 14-12, 9-11, 11-6).\nΗ Γιουάν Τζια έδωσε δυνατή αναμέτρηση με την επίσης κινεζικής καταγωγής Σάο Τζιενί, που εκπροσωπεί τη διοργανώτρια Πορτογαλία. Βρέθηκε δύο φορές πίσω στα σετ, αλλά επικράτησε με 4-2 και πανηγύρισε την πρόκριση (7-11, 11-8, 7-11, 11-5, 11-5, 11-8).\nTags: ΓκιμαράεςΕυρωπαϊκό ΠροολυμπιακόΛιούμπομιρ ΠίστεϊΠαναγιώτης ΓκιώνηςΠορτογαλία\n«Ιησούς από τη Ναζαρέτ»: Η σειρά-έπος που θέλουμε κάθε χρόνο να βλέπουμε [vids]


Συνέντευξη με τον Στέλιο Γούλα “Ονειροπαγίδα”. – Rockap.gr\nΟι Ονειροπαγίδα κουβαλώντας στις πλάτες της 3 δισκογραφικές δουλειές, 2 cd single και πολύ εμπειρία,\nεπιστρέφoυν στην σκηνή μετά από σχεδόν 10 χρόνια απουσίας και μάλιστα με την αρχική τους σύνθεση.\nΣτις 20 Μαρτίου 2009 θα ανέβουν τη σκηνή του Gagarin στην Αθήνα και θα είναι έτοιμοι να μας ταξιδέψουν\nστο δικό τους φεγγάρι σε μια άλλη τροχιά με γνώριμες μουσικές αλλά και με καινούρια τραγούδια.\nΟι πρώτοι 350 που θα είναι στο Gagarin θα έχουν το επερχόμενο single ως δώρο.\nΕτοιμάζουν πολλές άλλες εκπλήξεις, γι’αυτό το νου σας!\nΕμείς συναντήσαμε διαδικτυακά (όπως συνηθίζεται τον τελευταίο καιρό!) τον Στέλιο Γούλα, κιθαρίστα και ιδρυτικό μέλος των Ονειροπαγίδα και μας τα είπε όλα!\n– Τι ήταν αυτό που οδήγησε τους ονειροπαγίδα στην διάλυση και πως πάρθηκε η απόφαση να ανασχηματιστούν και μάλιστα με την αρχική τους σύνθεση;\nΗ εταιρεία μας άλλαξε πρόσωπα, το μουσικό τοπίο ήταν θολό και κατά κάποιο τρόπο χάσαμε το ενδιαφέρον μας. Επίσης είχαμε κάνει τρεις δίσκους σε τρία χρόνια και είχαμε λίγο κορεστεί. Χρειαζόμασταν ένα διάλειμμα. Η ψυχική ενέργεια που είχαμε επενδύσει στην μπάντα ήταν τεράστια. Θέλαμε να δοκιμάσουμε άλλα πράγματα, να παίξουμε και με άλλους ανθρώπους. Δεν χαθήκαμε όμως τελείως από την μουσική. Αν προσέξεις τα ονόματα κάποιων από εμάς βρίσκονται αναμεμειγμένα σε διάφορα πρότζεκτ τα τελευταία χρόνια. Όσον αφορά στην επανένωση, θέλαμε να ξανανιώσουμε τη χαρά να παίζουμε μαζί, μιας και η χημεία που έχουμε είναι δύσκολο να ξεπεραστεί. Θεωρήσαμε υποχρέωση να ξαναέχουμε την Παυλίνα γιατί η φωνή της έχει χαρακτηρίσει την μπάντα σε μεγάλο βαθμό. Όταν μαζευτήκαμε και ξαναπαίξαμε ήταν μαγικά…\n– Είναι πολλά άτομα (μαζί με μένα!) που δεν είχαν την ευκαιρία να σας δουν live. Από ό,τι έμαθα θα έχουμε την δυνατότητα να σας δούμε ζωντανά λείαν συντόμως!\nΠείτε μας 2 λόγια για το live αυτό. Επίσης όταν λέτε ότι θα δώσετε λίγες, αλλά προσεκτικά επιλεγμένες εμφανίσεις με όρους που πάνω απ’ όλα θα σέβονται τον ακροατή και εσάς ως μουσικούς, τι θέλετε να πείτε;\nΠρώτα από όλα να σου πω ότι η φιλοσοφία μας από την αρχή ήταν να είμαστε ένα καλό live συγκρότημα. Πάντα δίναμε προσοχή στην παραμικρή λεπτομέρεια και προσπαθούσαμε να παίζουμε σε καλούς, τόσο για εμάς όσο και για τους φίλους μας χώρους, με καλό ήχο και συνθήκες. Αυτό σκοπεύουμε να κάνουμε και τώρα. Από την άλλη είναι και πρακτικά αδύνατον να κάνουμε πολλές συναυλίες από εδώ και στο εξής γιατί κάποιοι από εμάς μένουν μόνιμα στο εξωτερικό. Οι συναυλίες μας θα είναι μεν σπάνιες αλλά τουλάχιστον, όσο περνάει απ’το χέρι μας, άρτια διοργανωμένες. Το Gagarin εννοείται ότι πληρεί τις προϋποθέσεις για να γίνει ένα live που να ανταποκρίνεται στις απαιτήσεις όλων και η αλήθεια είναι ότι πάντα θέλαμε να παίξουμε εκεί. Είναι αποκλειστικά συναυλιακός χώρος και θα αποτελέσει μια καλή ευκαιρία και για τους νεότερους μας φίλους να μας δουν και να μάθουν γιατί το live είναι πάντα πιο συναρπαστικό από το CD όταν γίνεται σωστά. Στις 20 Μαρτίου θα είμαστε εκεί με την πρώτη μας σύνθεση σχεδόν δέκα χρόνια μετά και είμαστε απίστευτα ενθουσιασμένοι με την προοπτική.\n– Υπάρχει καινούριο υλικό και αν ναι σε τί ύφος κυμαίνεται, ποιος υπογράφει τους στίχους και πότε σκέφτεστε να το κυκλοφορήσετε;\nΝαι υπάρχει αρκετό καινούριο υλικό. Δουλεύουμε καινούριες αλλά και παλιότερες ιδέες σε μουσική και στίχους τόσο ατομικά όσο και ως συγκρότημα. Δεν θα ήθελα όμως να σου πω για το τί ύφος θα έχει ο καινούριος δίσκος, γιατί ακόμη είναι στη διαδικασία που μορφοποιείται. Θα είναι σίγουρα Ονειροπαγίδα! Μια γεύση θα μπορέσει κανείς να πάρει ακούγοντας τα δύο καινούρια τραγούδια που θα κυκλοφορήσουν σε λίγες μέρες. Το σίγουρο είναι πως, όπως πάντα, η μουσική και οι στίχοι θα μας αντιπροσωπεύουν και θα είμαστε περήφανοι γι’αυτά.\n– Τελικά η συνεργασία σας με τον Coti Κ. είναι μια κολόνια που κρατάει χρόνια; Σκέφτεστε να συνεργαστείτε ξανά;\nΔεν το σκεφτόμαστε, ήδη συνεργαζόμαστε για το single! Ο Coti K είναι το extra αφτί της μπάντας. Θα είναι μαζί μας σίγουρα με τον τρόπο που αυτός θέλει. Αυτή τη φορά όμως θα είναι ο Χρήστος Λαϊνάς που θα κάνει την παραγωγή και μαζί με τον Coti θα κάνουν τις μίξεις.\n– Έχετε σκεφτεί να βγάλετε τραγούδια με Αγγλικό στίχο;\nΌχι αλλά δεν το αποκλείω.\n– Αφήσατε αυτό που λέμε Ελληνόφωνο rock σε καλές εποχές. Τώρα που επανέρχεστε πόσο διαφορετικά βλέπετε τα πράγματα;\nΔεν έχουν αλλάξει και πάρα πολλά πράγματα εκτός του ότι εκείνη την εποχή είχε γίνει της μόδας και οι εταιρείες επένδυαν στην ελληνόφωνη ροκ μουσική πιο πολύ. Αρχίσαμε την πορεία μας το 1997 χρονιά αρκετά καλή για τα ελληνόφωνα γκρουπ. Πολλές κυκλοφορίες, αυξημένο ενδιαφέρον από τον κόσμο, ραδιόφωνα, περιοδικά και εταιρείες που στήριζαν και επένδυαν σε νέες προσπάθειες. Η κρίση στην οποία περιήλθε η μουσική βιομηχανία στα τέλη της δεκαετίας του ’90 ήταν η κύρια αιτία που η σκηνή συρρικνώθηκε και πολλά γκρουπ δεν κάνανε παραπάνω από ένα δίσκο. Από την άλλη είναι και λίγο δύσκολο να σε εμπιστευτεί ο κόσμος όταν έρχεσαι ουρανοκατέβατος και ξαφνικά πολιορκείς το κοινό. Εμείς είχαμε την τύχη να συνεργαζόμαστε με ένα label τη Studio 2 πάνω σε μια φιλοσοφία που μας ταίριαζε, να κερδίσουμε δηλαδή την εμπιστοσύνη του κόσμου και των μέσων σιγά-σιγά. Όταν μετακινηθήκαμε σε πολυεθνική εταιρεία είχαμε ήδη χτίσει ένα δυνατό fanbase και κερδίσει το σεβασμό όλων. Στην αρχή όμως νιώθαμε λίγο μόνοι γιατί μουσικά ταυτιζόμασταν περισσότερο με τα αγγλόφωνα συγκροτήματα και παράλληλα δυσκολευόμασταν να βρούμε ελληνόφωνα με τα οποία θα ταιριάζαμε ηχητικά και θα παίζαμε μαζί. Ξέρεις, πάντα πιστεύαμε ότι για να ξεχωρίσουν κάποια συγκροτήματα ήταν αναγκαία η δημιουργία μιας σκηνής. Τέλος πάντων υπάρχουν τρομερά συγκροτήματα τόσο ελληνόφωνα όσο και αγγλόφωνα και εδώ δεν είμαι καθόλου διπλωματικός, το εννοώ.\n– Ποιες είναι οι μουσικές επιρροές της Ονειροπαγίδας; Πιστεύετε πως ο όρος κιθαριστική ποπ ταιριάζει στην μπάντα;\nΜας επηρεάζει το κάθε τι. Στη σελίδα μας στο myspace, στις επιρροές, έχουμε γράψει για τον ήχο της πόλης. Σε μία πόλη υπάρχουν στιγμές ησυχίας αλλά και θορύβου. Για όσους έχουν παρακολουθήσει τη δισκογραφική μας πορεία, αυτό είναι οι Ονειροπαγίδα. Ο σκοπός στη μουσική μας είναι να δημιουργεί διαφορετικά συναισθήματα με τραγούδια που δίνουν αρκετό χώρο στον ακροατή να τα βιώσει και να τα εξηγήσει με το δικό του τρόπο. Όσον αφορά στο χαρακτηρισμό σου, θα σου έλεγα ότι οι χαρακτηρισμοί προέρχονται από μια έμφυτη ανθρώπινη τάση να κατηγοριοποιούμε τα πράγματα ώστε να τα κατανοούμε καλύτερα. Δεν διαφωνώ αλλά ούτε και συμφωνώ απόλυτα με το χαρακτηρισμό κιθαριστική ποπ. Άκου μερικά τραγούδια μας. Η Φωτογραφία και το Πες μου κάτι για παράδειγμα δεν είναι καθόλου ποπ, ενώ το Μικρό μυστικό είναι ελάχιστα κιθαριστικό.\n– Αλήθεια τί σχέση έχετε με το διαδίκτυο; Εκτός από το Myspace θα υπάρξει και κάποια άλλη επίσημη σελίδα στην οποία θα υπάρχει οπτικό και ακουστικό υλικό;\nΈχουμε σχέση εξάρτησης με το διαδίκτυο και την τεχνολογία, αν σκεφτείς ότι μεγάλο μέρος των ηχογραφήσεων μας γίνεται με αυτόν τον τρόπο. Κάποιος είπε ότι το internet είναι το ραδιόφωνο του 21ου αιώνα. Εννοείται ότι επικοινωνούμε, ενημερωνόμαστε, ακούμε μουσική κλπ. μέσω διαδικτύου και το θεωρούμε πάρα πολύ απαραίτητο εργαλείο σήμερα. Άλλη σελίδα εκτός του myspace, δυστυχώς δεν έχουμε ακόμη…\n– Για πολλά νέα παιδιά οι Oνειροπαγίδα είναι μουσικό πρότυπο. Στηρίζετε αυτές τις προσπάθειες; Από όσα γνωρίζω support στις συναυλίες σας ήταν οι τότε άγνωστοι Μέντα και Φέλλα.\nΟι Μέντα θα είναι μαζί μας και στο Gagarin. Eίναι μια μπάντα που εκτός του ότι τη θαυμάζουμε μουσικά είναι και παράδειγμα ήθους, υπομονής και επιμονής στο όραμα τους για τη μουσική. Στηρίζουμε ανάλογες προσπάθειες με όποιον τρόπο μπορούμε. Ο Χρήστος βρίσκεται για παράδειγμα πίσω από τα τελευταία live στο comeback των Razastar, στην παραγωγή του καινούριου album των Film και πολλά άλλα.\n– Παρακολουθείτε καθόλου την εγχώρια σκηνή και αν ναι υπάρχει κάποια μπάντα που σας κίνησε το ενδιαφέρον;\nΦυσικά και παρακολουθούμε την εγχώρια σκηνή και σίγουρα υπάρχουν πολλές μπάντες που μας έχουν κινήσει το ενδιαφέρον. Γιατί να κατονομάσουμε όμως; Μπορεί κάποιοι να στενοχωρηθούν, μπορεί κάποιους να ξεχάσουμε…\n– Τελικά ποιο είναι το μυστικό εκείνο που μπορεί να κρατήσει μια μπάντα δεμένη και αναλλοίωτη στο χρόνο; Τί θα συμβουλεύατε μια νέα μπάντα που θέλει να ξεκινήσει κάτι αντίστοιχο;\nΠάνω από όλα το ταλέντο, αυτό δηλαδή που κάνει μια μπάντα να ξεχωρίζει από άλλες του είδους και δημιουργεί μια ανάγκη στον ακροατή να την ακούει. Σημαντικό, επίσης, ρόλο παίζουν οι σχέσεις και η χημεία των μελών της μπάντας που πρέπει να είναι αρμονικές και με σεβασμό στην διαφορετικότητα. Είναι δύσκολο να συμφωνούν όλοι πάντα αλλά καλό είναι να λύνουν τις διαφορές τους επι τόπου και να μην αφήνουν τα προβλήματα να αιωρούνται. Το να δουλεύεις δημοκρατικά δεν σημαίνει απαραίτητα ότι για παράδειγμα σε μία μπάντα πέντε ατόμων οι τρεις πρέπει να επιβάλλονται στους άλλους δύο. Αυτό ακούγεται εύκολο και ευέλικτο αλλά δεν κρατάει για καιρό γιατί δημιουργείς μικρότερες ομάδες που καταπιέζονται. Το δύσκολο αλλά ταυτόχρονα σωστό είναι μέσω διαλόγου να συμφωνούν όλοι για το τί είναι καλό για το συγκρότημα, για τη στρατηγική ή την πορεία που θα χαράξουν. Μπαίνουμε σε μονοπάτια ψυχολογίας της ομάδας τώρα, αλλά το να κρατήσεις μια ομάδα δεμένη δεν είναι εύκολο και χρειάζεται συναισθηματική ωριμότητα από όλα τα μέλη. Όταν η μπάντα έχει ταλέντο και δημιουργεί αρμονικά αναπόφευκτα καθρεφτίζεται στη μουσική της και έτσι μπορεί να ιντριγκάρει τον ακροατή και το συναυλιακό κοινό και να αντέξει στο χρόνο.\n– Ευχαριστώ πάρα πολύ και ελπίζω να τα πούμε σε κάποιο Live σας!


Νικόλας Παπαπαύλου: Η συνέντευξη με τον Τερζόπουλο και η συνάντηση έκπληξη - Women's News\nHome»LIFESTYLE»Νικόλας Παπαπαύλου: Η συνέντευξη με τον Τερζόπουλο και η συνάντηση έκπληξη\nBy WOMENSNEWS Team 15 Φεβρουαρίου, 2021 Δεν υπάρχουν Σχόλια1 Min Read\nΟ Νικόλας Παπαπαύλου ξεκίνησε δυναμικά την εκπομπή του και αύριο θα δούμε τον Παύλο Τερζόπουλο σε μια αποκαλυπτική συνέντευξη.\nΟ Νικόλας Παπαπαύλου εδώ και λίγες μέρες βρίσκεται στο τιμόνι της εκπομπής «High on the road» και η αυριανή του εκπομπή θα έχει μεγάλο ενδιαφέρον καθώς φιλοξενεί τον Παύλο Τερζόπουλο που γνωρίσαμε μέσα από το Power of love.\nΟ Παύλος Τερζόπουλος μιλάει για το reality που τον έκανε γνωστό στο ευρύ κοινό, για τη σχέση του με την Ρένια Τσακίρη, για τους κανόνες που παραβιάστηκαν, ενώ αποκαλύπτει και πράγματα που έγιναν πίσω από τις κάμερες.\nΟι δυο τους συναντήθηκαν στη Γλυφάδα όπου είχαν την ευκαιρία να μιλήσουν για όλα.\nΜάλιστα, όπως βλέπετε και στην φωτογραφία, ο Νικόλας και ο Παύλος είχαν και μια ευχάριστη συνάντηση με τον Τόλη Σκουλαριώτη, τον οποίο τις επόμενες μέρες θα τον δούμε στην εκπομπή του Νικόλα Παπαπαύλου.\nΝΙΚΟΛΑΣ ΠΑΠΑΠΑΥΛΟΥ ΠΑΥΛΟΣ ΤΕΡΖΟΠΟΥΛΟΣ\nPrevious ArticleMeghan Markle: Δείτε πώς ανακοίνωσε τη δεύτερη εγκυμοσύνη της\nNext Article Halle Berry: Είναι 54 ετών και έχει εκπληκτικά πόδια


Μίλτος Γήτας: Μια φωτογραφία χίλιες λέξεις\nΥπάρχουν φορές που το μυαλό σταματάει να δουλεύει μπροστά σε μια φωτογραφία. Σε μια φωτογραφία που κλαίνε μικρά παιδιά.Τι να γράψεις γι αυτά τα παιδάκια που από τη μια στιγμή στην άλλη – μετά από βδομάδες ταλαιπωρίας – έχασαν τους γονείς τους.Το 80 % των μεταναστών που έφθασαν στην Ελλάδα είναι από τη Συρία. Κάποιοι έφθασαν στα σύνορα με τα Σκόπια. Θέλησαν να περάσουν στη Βόρειο Ουγγαρία -εκεί που δεν ισχύει το σύμφωνο Σένγκεν- και από εκεί στην Ευρώπη.\nΚάποιοι στιγμή οι στρατιώτες τους εμπόδισαν. Τα παιδιά κατάφεραν να περάσουν. Όχι όμως και οι γονείς τους. Χάθηκαν μέσα στο πλήθος. Οι μισοί στην Ελλάδα, οι άλλοι μισοί στα Σκόπια. Στην ουδέτερη ζώνη υπάρχει το αδιαχώρητο.\nΆραγε αυτά τα παιδιά θα ξαναδούν ποτέ τους γονείς τους; Κανένας δεν ξέρει.\nΒλέποντας αυτό το κλάμα σου ραγίζει η καρδιά.\nΤα πολλά λόγια είναι φτώχεια. Η φωτογραφία μιλάει από μόνη της.


Νοτιοδυτικό ταξίδι στον Ινδικό Ωκεανό - Από τη Singapore στη South Africa | Εξάντας\nΝοτιοδυτικό ταξίδι στον Ινδικό Ωκεανό - Από τη Singapore στη South Africa\nOne Fathom Bank\nΗ βορειοδυτική πορεία με μικρές αλλαγές συνεχίστηκε μέχρι τα ξημερώματα της 21ης Μαΐου. Εκεί γύρω στις 3 το πρωί το φανάρι One Fathom Bank μας «έκλεισε το μάτι». Το πέρασμα του στενού της Σιγκαπούρης είχε τελειώσει, μαζί και το ξενύχτι. Κάποια στιγμή έπρεπε να πάω κι εγώ για ύπνο. Πλέαμε σαν σε λίμνη το Malacca Strait για ακόμα μια φορά.\nBόρεια Σουμάτρα και P. Rondo Island\nΠορεία 311 μοίρες. Στόχος μας το βορειοδυτικό άκρο της Σουμάτρας. Την ίδια μέρα το βράδυ στις 21:30 πορεία 288 μοίρες και το μεσημέρι της επόμενης μέρας ο βράχος P. Rondo Island στα αριστερά μας.\nΣτον Ινδικό Ωκεανο\nΜπροστά μας ο Ινδικός Ωκεανός μεγάλη στροφή και νοτιοδυτική πορεία προς 226 μοίρες. Νέος στόχος το Cape Agulhas της Νοτίου Αφρικής. Αν όλα πάνε καλά σε καμιά 20ριά μέρες, κατά της 10 Ιουνίου, θα το συναντήσουμε.\nΟ καιρός πολύ καλός αλλά ο χειμώνας του νοτίου ημισφαιρίου παραμόνευε. Λίγο πριν την Νότιο Αφρική και μέχρι τα παράλια της Λατινικής Αμερικής δεν θα περνούσαμε καλά, το είχαμε σίγουρο!\nΓεωγραφικό πλάτος ΜΗΔΕΝ. Το πέρασμα από το Βόρειο στο Νότιο Ημισφαίριο\nΣτις 24 Μαΐου, λίγο πριν το μεσημέρι, κόψαμε τον Ισημερινό, αλλάξαμε ημισφαίριο, περάσαμε στο νότιο. Στις 27, πάλι το μεσημέρι, σε στίγμα Γεωγραφικό πλάτος 10-00 νότιο και Γεωγραφικό μήκος 078-00 ανατολικό αλλάξαμε πορεία προς 241 μοίρες και στις 30 του μηνός στις 5 το απόγευμα νέα αλλαγή πορείας προς 244 μοίρες. Όλα αυτά μέσα στο χάος του Ωκεανού για λόγους καθαρά ναυτικούς. Ρεύματα, ο φόβος της πειρατείας κλπ.\nΗ 1η Ιουνίου κατά τις 2 τα χαράματα μας βρήκε 40 μίλια ανοιχτά του Mauritius (Άγιος Μαυρίκιος) και στις 12 το μεσημέρι σε ίδια απόσταση από το άλλο νησί, το Reunion.\nMauritius, Reunion, Μαδαγασκάρη, Νότιος Αφρική\nΣτις 2 του μηνός μετά τα μεσάνυχτα άρχισε να μας «απασχολεί» το τεραστίων διαστάσεων νησί της Μαδαγασκάρης στο πιο κοντινό σημείο της οποίας περίπου στα 50 μίλια βρεθήκαμε την άλλη μέρα το μεσημέρι και σιγά-σιγά έμεινε κι αυτή πίσω μας.\nΤα ταξίδια στη θάλασσα γίνονται σε πολύ αργές ταχύτητες. Κάθε στιγμή την εμπεδώνεις στον υπερθετικό βαθμό. Είτε πρόκειται για καλό είτε για κακό. Ο κακός καιρός σου βασανίζει το σώμα, ο καλός το μυαλό. Κάθε μέρα βλέπεις και μία διαφορετική ανατολή του ήλιου ή του φεγγαριού, ένα διαφορετικό ηλιοβασίλεμα. Το χρώμα του πορτοκαλιού και το κάτασπρο ή ασημί της σελήνης εναλλάσσονται σε όλες τις δυνατές αποχρώσεις. Όσο όμορφα κι αν είναι μετά από κάμποσο καιρό-χρόνια παύουν να σε αγγίζουν.\nΣτις αρχές μπορεί κάποιος, σε στιγμές μοναξιάς και αναμνήσεων, να παραδεχτεί ότι είχε ακόμα και συνομιλία μαζί τους, ότι είχε βρει στοργή και στήριξη από τους δύο μοναχικούς ουράνιους φίλους! Ως πότε όμως; Πόσο μπορεί να κρατηθεί ζωντανό ένα παραμύθι; Η σκληρή πραγματικότητα της απουσίας αυτών που αγαπάς πάντα νικάει την κρυφή ανεκπλήρωτη επιθυμία.\nΣτις 6 του μηνός το μεσημέρι σε στίγμα Γεωγραφικό πλάτος 31-30 νότιο και Γεωγραφικό μήκος 034-00 ανατολικό διόρθωση πορείας προς 244 μοίρες.\nΕίχαμε πλησιάσει πια την Νότιο Αφρική με τον καιρό πλέον κακό. Ο Χειμώνας του Νότου. Μας περιμένουν άσχημες μέρες. Το East London το αφήσαμε πίσω μας δεξιά στα 30 μίλια απόσταση την άλλη μέρα το απόγευμα κατά τις 5.\nΣτις 8 Ιουνίου στις 3 τα ξημερώματα το Port Elizabeth έγινε κι αυτό ένας στόχος που ξεπεράστηκε και στις 04:30 πορεία 261 μοίρες.\nΣτις 9 στις 2 και μισή το απόγευμα ήμασταν δίπλα στο Cape Agulhas το νοτιότερο σημείο της Αφρικανικής Ηπείρου. Κάθε φορά που περνάω από δω το επαναλαμβάνω, δεν είναι το ακρωτήριο της Καλής Ελπίδος το νοτιότερο σημείο.\nΣτην πυξίδα βάλαμε την τελική μας πορεία προς Αργεντινή και τον Rio de la Plata, 270 μοίρες. Στόχος, στις εκβολές του μεγάλου ποταμού, ο πλοηγικός σταθμός-φαρόπλοιο Recalada κοντά στο Montevideo την πρωτεύουσα της Ουρουγουάης.\nΠρώτος προορισμός το San Lorenzo του Rio Parana. Ο Rio de la Plata μετά το Buenos Aires αλλάζει όνομα!\nΕκεί θα φορτώσουμε τα 2/3 της χωρητικότητας του πλοίου με ζωοτροφές (Soya Beans Meal) και βγαίνοντας από το ποτάμι θα στρίψουμε νότια και θα φορτώσουμε το υπόλοιπο 1/3 με καλαμπόκι στο λιμάνι Necochea.